**LJUBUŠKI OČEKUJE OBNOVU STAROG GRADA I KULE HERCEGA STJEPANA**

Federalna ministrica okoliša i turizma **dr. Edita Đapo** danas je u sjedištu Ministarstva razgovarala sa gradonačelnikom Ljubuškog **Nevenkom Barbarićem**.

Teme razgovora bila su aktualna pitanja, važna za život građana, pri čemu je gradonačelnik Barbarić informirao ministricu Đapo da je nakon uspješne desetogodišnje poslovne suradnje, *JP Deponija d.o.o. Mostar* obavijestila Grad Ljubuški da neće produžiti ugovor za odlaganje komunalnog otpada na ovoj deponiji.

*To je sada veliki probelem za Grad Ljubuški i naše građane, jer nemamo drugu lokaciju za odlaganje otpada u skladu sa zakonskim propisima. Deponija u Mostaru koncipirana je kao regionalna, i mi smo radili na tom principu. Također ne znamo zbog čega je došlo do ovakve odluke JP Deponija d.o.o. Mostar, jer smo mi tokom proteklih godina uredno izmirivali sve obaveze*, *a otpad koji dolazi iz Ljubuškog isključivo je komunalni*, kazao je Barbarić.

Ministrica Đapo je informisala gradonačelnika Barbarića da je prilikom posjete Mostaru zatražila pojačan inspekcijski nadzor i insistirala na hitnom rješavanju problema zbrinjavanja komunalnog otpada. Takodjer je naglasila da se svakodnevno očekuje početak rada regionalne deponije u Livnu koja bi mogla biti rješenje za Ljubuški.

Gradonačlnik Barbarić je ministricu Đapo također upoznao i o tekućim projektima i planovima za razvoj i unapređenje turizma u ovom gradu. Najavio je projekte zaštite područja Trebižata, te skoru realizaciju projekta obnove Starog grada i Kule hercega Stjepana.

Sarajevo, 03. juli 2019.